text: Byrådspolitiker: Vi skal have flere danske børn på skolen
  14 marts 2016 kl. 18.59
  På en skole i Esbjerg er kun fem ud af 210 elever etnisk danske. Nu er politikerne klar til at hjælpe forældrebestyrelsen med at finde en løsning.
  Der er langt mellem de etnisk danske elever på Cosmosskolens afdeling Bakke i Esbjerg. Forældrene fravælger nemlig skolen i stor stil, så ud af de 210 elever, der går på skolen, har bare fem af dem dansk baggrund.
  Efter at forældrebestyrelsen har sendt et nødråb til kommunen, er politikerne nu klar til at kigge på en løsning.
  - Det er en problemstilling, vi allerede har forsøgt at løse uden held. Nu er der behov for, at vi går i dialog med skolebestyrelsen med henblik på at finde alternative løsninger, så der kan komme flere danske børn på skolen, siger formand for Børne- og Familieudvalget i Esbjerg Kommune, Diana Mose Olsen (SF), til TV SYD.
  